KZN: 4 vas wat op polisie skiet | Netwerk24
Deur Werner Beukes 12 November 2019 11:43
Vier vermeende rowers sal eersdaags in die landdroshof in Ladysmith in KwaZulu-Natal verskyn nadat hulle na bewering die afgelope naweek op polisiebeamptes losgebrand het.
Brig. Jay Naicker, polisiewoordvoerder, sê polisielede was Saterdag op 'n roetinepatrollie in die Ezakheni-omgewing toe hulle vier mans in 'n minibus wou voorkeer.
"Die bestuurder van die minibus het van die polisielede probeer wegjaag. Daar is ook skote op hulle gevuur," sê Naicker.
Vier beseerde verdagtes lê in Ezakheni naby Ladysmith in KwaZulu-Natal op die grond nadat hulle Saterdag met 'n vermoedelik gesteelde minibus in die muur van 'n huis vasgejaag het. Foto: SAPD
Die polisielede het die vier mans in die minibus agternagesit en dié het toe in 'n muur vasgejaag.
"Al die mans is in die ongeluk beseer en onder polisiebewaking na die hospitaal geneem. 'n Voorlopige ondersoek dui daarop dat die minibus onlangs in Diepkloof, Soweto, gesteel is. Sodra die verdagtes van hul beserings herstel het, sal hulle in die hof verskyn op aanklagte van poging tot moord, die besit van vermoedelik gesteelde eiendom en die onwettige besit van 'n vuurwapen," sê Naicker.
Die verdagtes kan moontlik ook met 'n moord in Ezakheni, asook verskeie sakerooftogte in Gauteng verbind word.
"Die ondersoek duur voort," sê Naicker.
Die verdagtes het in 'n poging om van die polisie weg te kom in die muur van 'n huis vasgejaag. Foto: SAPD
Lt.genl. Khombinkosi Jula, provinsiale polisiekommissaris, het die polisielede vir hul optrede geprys.
"Misdadigers sal binnekort besef dat die polisie in KwaZulu-Natal vinnige reaksiespanne op strategiese plekke ontplooi en dat hulle nie vryelik in woonbuurte kan rondbeweeg nie. Hierdie polisiebeamptes van Ladysmith moet geprys word vir hul dapperheid, aangesien hulle nie toegelaat het dat die verdagtes wegkom nie," sê Jula.